‘AMATA’โชว์ กำไร1.4พันล. TFDฉลุยซื้อหุ้น
AMATA ปี 2555 กำไรพุ่ง 60.41% ผู้ถือหุ้น TFD ไฟเขียวซื้อกิจการ VSSL หนุนรายได้โตอีก 30%
15 ก.พ. 2556

AMATA ปี 2555 กำไรพุ่ง 60.41% ผู้ถือหุ้น TFD ไฟเขียวซื้อกิจการ VSSL หนุนรายได้โตอีก 30%
นายวัฒนา สุภรณ์ไพบูลย์ กรรมการ บริษัท อมตะ คอร์ปอเรชัน (AMATA) เปิดเผยว่า บริษัทและบริษัทย่อยมีกำไรสุทธิงวดปี 2555 จำนวน 1,444.53 ล้านบาท มีกำไรสุทธิต่อหุ้น 1.35 บาท เพิ่มขึ้น 60.41% จากงวดเดียวกันของปีก่อนที่มีกำไรสุทธิ 900.50 ล้านบาท 
ทั้งนี้ กำไรที่สูงขึ้นเพราะบริษัทมีรายได้จากการขายที่ดินจำนวน 3,795 ล้านบาท เพิ่มขึ้น 57% จากปีก่อนและมีรายได้จากระบบสาธารณูปโภคจำนวน 1,512 ล้านบาท เพิ่มขึ้น 23% จากงวดปีก่อน ที่มีรายได้จำนวน 1,512 ล้านบาท และยังมีกำไรเงินล่วงหน้าจากการผิดเงื่อนไขสัญญาของลูกค้าจำนวน 248 ล้านบาท และมีรายได้จากดอกเบี้ย 121.38 ล้านบาท เพิ่มขึ้นจากปีก่อน 40%
นายอภิชัย เตชะอุบล ประธานกรรมการบริหาร บริษัท ไทยพัฒนาโรงงานอุตสาหกรรม (TFD) เปิดเผยภายหลังประชุมวิสามัญผู้ถือหุ้นว่า ที่ประชุมผู้ถือหุ้นมีมติอนุมัติด้วยคะแนนเสียง 191 ล้านหุ้น หรือ 100% ของจำนวนหุ้นที่เข้าร่วมประชุม โดยไม่รวมหุ้นในส่วนของผู้มีส่วนได้เสียให้ TFD เข้าซื้อหุ้นของบริษัท วีเอส เอสแอล เอ็นเตอร์ไพรส์ (VSSL) จำนวน 7.03 ล้านหุ้น หรือ 100% ราคา 71.33 บาทต่อหุ้นเป็นเงินรวม 500 ล้านบาท 
“ในการซื้อครั้งนี้ เป็นการซื้อจากบุคคลที่มีความเกี่ยวโยงกันคือซื้อจากนายอภิชัยและนางชลิดา เตชะอุบล” 
ทั้งนี้ บริษัทนี้ทำโครงการคอนโดมิเนียมที่สุขุมวิท 15 เป็นโครงการมูลค่า 3,500 ล้านบาท และมีความคืบหน้าในการขายแล้วกว่า 50% ขณะนี้มีความคืบหน้าในการก่อสร้างแล้ว 8090% ซึ่งจะสามารถรับรู้รายได้จากการโอนให้กับลูกค้าตั้งแต่ไตรมาส 2 ของปีนี้เป็นต้นไป และจะทยอยสร้างรายได้เสริมให้กับบริษัทได้ตั้งแต่ปีนี้ถึงปี 2558 รวม 3,378 ล้านบาท  
นายอภิชัย กล่าวว่า สำหรับแนวโน้มการทำธุรกิจในปีนี้ยังมีเติบโตได้อย่างต่อเนื่องและคาดว่ารายได้จะโตจากปี 2555 ประมาณ 30% และยอมรับว่าภายหลังจากเกิดเหตุการณ์น้ำท่วมทำให้ความต้องการเข้ามาซื้อที่ดินในนิคมอุตสาหกรรมของบริษัทเพิ่มขึ้นอย่างมาก รวมถึงโรงงานให้เช่าด้วย จากก่อนหน้าที่บริษัทสร้างเสร็จแล้วขายก็เปลี่ยนมาขายก่อนสร้าง เพราะลูกค้าของจองพื้นที่เลยจึงทำให้แนวโน้มยังเติบโตได้ดี
ลูกค้าของบริษัทกว่า 95% เป็นลูกค้าจากญี่ปุ่นและยังเชื่อว่าอนาคตก็จะมีลูกค้าจากญี่ปุ่นเข้ามาอย่างต่อเนื่อง เพราะทำเลของบริษัทมีความคล่องตัวมาก รวมถึงการเปิดประชาคมเศรษฐกิจอาเซียน (เออีซี) จะส่งผลดีต่อบริษัท ซึ่งบริษัทมีที่ดินพร้อมพัฒนาเป็นโรงงานให้เช่าและขายที่ดินเปล่าในมือกว่า 1,200 ไร่ ซึ่งจะรองรับในการสร้างรายได้อีก 58 ปี หุ้น TFD ปิด 8.1 บาท เพิ่มขึ้น 0.1 บาท AMATA ปิด 23.6 บาทไม่เปลี่ยนแปลง